《送舅氏杨通直令阳谷》
宋代·晁补之

人言慎县宰，颇似太丘君。客户有训遣，司官无讼闻。

外家久寂有，舅氏少辛勤。一邑何足道，高名谁与群。

西来马特特，冬晚雪纷纷。公朝道由砥，孤士迹如云。

过门苦地僻，下直迫日曛。深泥枉穷巷，寒垆对残煴。

感慨说宣子，飘零缀遗文。麟阁窘铅椠，鱼山失耕芸。

远情等匏系，归梦剧丝棼。山东接畿甸，阳谷近榆枌。

吏昔猛豺虎，民如窜麖麇。幸逢宽大时，庶几仁惠薰。

自笑下士策，不殊野人芹。爱民宜百禄，本茂实当蕡。

作者简介：晁补之（公元1053年—公元1110年），字无咎，号归来子，汉族，济州巨野（今属山东巨野县）人，北宋时期著名文学家。为“苏门四学士”（另有北宋诗人黄庭坚、秦观、张耒）之一。曾任吏部员外郎、礼部郎中。 工书画，能诗词，善属文。与张耒并称“晁张”。其散文语言凝练、流畅，风格近柳宗元。诗学陶渊明。其词格调豪爽，语言清秀晓畅，近苏轼。但其诗词流露出浓厚的消极归隐思想。著有《鸡肋集》、《晁氏琴趣外篇》等。